钦定古今图书集成/明伦汇编/官常典/第563卷 > 殷侑
## 钦定古今图书集成/明伦汇编/官常典/第563卷 > 殷侑

按《唐书》本传：“侑，陈州人。幼有志于学，不治赀产。长通
经术，以讲道为娱。贞元末，及《五经》第，其学长于《礼》，擢
太常博士。元和八年，回鹘请和亲，朝廷以仰费广剧，
欲纾以期。诏侑宗正少卿李孝诚使回鹘，可汗骄甚，
盛陈甲兵，欲臣使者，侑不为屈。已，传命卤责其倨，宣
言欲留不遣，众色怖。侑徐曰：‘可汗唐婿，欲坐屈使者
拜，乃可汗无礼，非使臣倨也’。”卤惮其言，不敢逼。还迁
虞部员外郎。王承宗叛，遣侑招谕，承宗听命。进谏议
大夫。侑论朝廷治乱得失，前后凡八十四通，以语切，
出为桂管观察使。宝历元年，徙江西，所至以洁廉称。
入为卫尉卿。文宗即位，李同捷叛，而王廷凑阴为唇
齿，兵久不解，诏五品以上官议尚书省。帝锐欲讨贼，
群臣无敢异论者，独侑请舍廷凑而专事同捷，且言：
“愿以宗社安危为计，善师攻心为武，含垢安人为远
图，网漏吞舟为至诫。”帝不纳，然内嘉尚。同捷平，以侑
尝为沧州行军司马，遂拜义昌军节度使。于时痍荒
之馀，骸骨蔽野，墟里生荆棘，侑单身之官，安足麤淡，
与下共劳苦，以仁惠为治。岁中，流户襁属而还，遂为
营田，丐耕牛三万，诏度支赐帛四万疋佐其市。初，州
兵三万，仰禀度支，侑始至一岁，自以赋入赡其半，二
岁则周用。乃奏罢度支所赐，户口滋饶，廥储盈腐，上
下便安，请立石纪政。以劳加检校吏部尚书。六年，徙
天平节度。自李师道乱，朝廷虽析三镇，然务安反侧，
赋入尽为军赀，无输王府者。侑以饷军有赢，当上送
官，乃裁制经费，岁以钱十五万缗、粟五万石归有司。
加检校尚书右仆射。御史大夫温造劾侑违制擅赋
敛，民为无名之献，诏以庾承宣代还。会濮州掾崔元
武受吏赇，又率属邑奉钱，增私马估售，官叠三罪，计
绢百二十疋。大理以“入私马一重”，削三官，刑部覆讯，
当流，未决。侑奏三犯不同坐所重律频赃者，累论元
武犯皆枉法当死。诏用覆讯，流元武贺州。帝嘉侑守
法，进刑部尚书。以造所奏不直，复用为天平节度。开
成元年，再召为刑部尚书。时李训、郑注已诛，帝问侑
治安术，侑言：“朝廷宜任耆德，毋轻用新进。”帝善之，赐
彩三百疋。初，盐铁度支使属官悉得以罪人系在所
狱，或私置牢院，而州县不闻知，岁千百数，不时决。侑
奏许州县纠列所系，申本道观察使，并具狱上闻，许
之，赐黄金十斤，以酬直言。泾原节度使朱叔夜坐侵
牟士卒赃数万，家畜兵器，罢为左武卫大将军。侑薄
其罪，天子由是疏之，赐叔夜死，出侑为山南东道节
度使。坐减兵不先论启，左迁太子宾客，分司东都。俄
领忠武军节度。卒，年七十二，赠司空。侑以经术进，临
事锐敏，有强直名。晚节内冀台辅，稍务交结，而素望
少衰云。孙盈孙。